Նոտր Դամ (Օտտավա)

Աստվածամոր բազիլիկ (Նոտր Դամ), կաթոլիկ տաճար  Կանադայի մայրաքաղաք Օտտավայում։ Օտտավայի արքեպիսկոպոսության մայր տաճարն է։ Հասցեն՝ Սասեքսի անցուղի 375, շրջան՝ Լոուեր-Թաուն։ Ընդգրկվել է Կանադայի ազգային պատմական հուշարձանների շարքում 1990 թվականին։

Պատմություն և ճարտարապետություն 
Սկզբում Նոտր Դամի տեղում եղել է Սեն-Ժակ (Հակոբ առաքյալ) փոքրիկ փայտե եկեղեցին, որը կառուցվել է 1832 թվականին։ 1841 թվականին եկեղեցին քանդվել է ավելի մեծ եկեղեցի կառուցելու համար, որի նախագիծը կազմել են Անտուան Ռոբիյարը և հայր Կաննոնը նեոկլասիցիզմի ոճով։

Սակայն 1844 թվականին՝ ստորին հատվածի ավարտից հետո, եկեղեցու համայնքի ղեկավարությունը փոխվել է, և շինարարությունը ավարտին հասցնելու համար Ֆրանսիայից ժամանել է հայր Թելմոնը, որը որոշել է դիզայնը փոխել այդ ժամանակ ավելի լայն ժողովրդականություն վայելող նեոգոթիկայի ոճով։ Այսպիսով՝ կառույցի ստորին հատվածը կառուցվել է նեոկլասիցիզմի, վերին հատվածը՝ նեոգոթիկայի ոճով։

Թեև շենքի հիմնական մասն ավարտվել է մինչև 1846 թվականը, միայն 1866 թվականին են տաճարի վրա տեղադրվել սայրեր։

Տաճարի ինտերիերը վառ գունազարդված և զարդարված է փորագրված զարդերով, վիտրաժներով և հարյուրավոր արձաններով։

Տաճարը ամենահին եկեղեցին է Օտտավայի տարածքում և կաթոլիկ արքեպիսկոպոսի նստավայրը։ Նրա կրկնակի սայրերը և Տիրամոր ոսկեզօծ արձանը լավ տեսանելի են մոտակա Խորհրդարանական բլրից և հարակից տարածքներից։ Եկեղեցին վերանորոգվել է 1990-ականների վերջին։ Պատարագներն անցկացվում են ֆրանսերեն և անգլերեն։

Կոմպոզիտոր Ամեդե Տրամբլեն ծառայել է որպես տաճարի երգեհոնահար 1894-1920 թվականներին։

Ծանոթագրություններ

Գրականություն 
 Fletcher, Katharine. Capital Walks: Walking Tours of Ottawa, Markham, Ontario: Fitzhenry & Whiteside, 2004.
 Kalman, Harold and John Roaf. Exploring Ottawa: An Architectural Guide to the Nation’s Capital. Toronto: University of Toronto Press, 1983.

Արտաքին հղումններ 
 Պաշտոնական կայք
 gcatholic.org entry

Կանադայի եկեղեցիներ
1858 հիմնադրումներ